AOT เผยยอดผู้โดยสารปี 61/62 โต 1.69% แตะ 141.87 ล้านคน
AOT เผยยอดผู้โดยสารปี 61/62 โต 1.69% แตะ 141.87 ล้านคน
AOT เผยยอดผู้โดยสารปี 61/62 โต 1.69% แตะ 141.87 ล้านคน
1 พ.ย. 2562

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ปริมาณการจราจรทางอากาศของปี 61/62 (1 ต.ค.61-30 ก.ย.62) ณ ท่าอากาศยาน 6 แห่งของ ทอท.ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานหาดใหญ่ (ทหญ.) และท่าอากาศยานแม่ฟ้าหลวง เชียงราย (ทชร.) มีจำนวนผู้โดยสารทั้งสิ้น 141.87 ล้านคน เพิ่มขึ้น 1.69% แบ่งเป็นผู้โดยสารระหว่างประเทศ 84.05 ล้านคน เพิ่มขึ้น 4.42% และผู้โดยสารภายในประเทศ 57.82 ล้านคน ลดลง 2.05% เมื่อเทียบกับช่วงเดียวกันของปีก่อน
ขณะที่มีเที่ยวบินทั้งสิ้น 896,000 เที่ยวบิน เพิ่มขึ้น 2.41% แบ่งเป็นเที่ยวบินระหว่างประเทศ 492,000 เที่ยวบิน เพิ่มขึ้น 6.44% และเที่ยวบินภายในประเทศ 404,000 เที่ยวบิน ลดลง 2.10%
ทั้งนี้ ผู้โดยสารสัญชาติจีนยังคงเป็นชาวต่างชาติสัญชาติหลักที่เดินทางเข้าและออกในเกือบทุกท่าอากาศยานของ ทอท. รองลงไปเป็นอินเดีย เกาหลีใต้ และญี่ปุ่น โดยพบว่าผู้โดยสารสัญชาติจีนในภาพรวม 12 เดือนของ ทอท. ชะลอตัวลง โดยมีสาเหตุจากหลายปัจจัย เช่น การชะลอตัวของเศรษฐกิจจีน พฤติกรรมนักท่องเที่ยวจีนที่เปลี่ยนไป และอัตราแลกเปลี่ยนเงินที่ผันผวน ในขณะที่ผู้โดยสารสัญชาติอินเดียมีอัตราการเติบโตที่ค่อนข้างสูงตลอดทั้งปี ซึ่งได้รับแรงกระตุ้นจากมาตรการยกเว้นค่าธรรมเนียม (Visa on Arrival)
สำหรับปริมาณการจราจรเที่ยวบินและผู้โดยสารภายในประเทศของ ทอท.มีการปรับตัวลดลงอย่างต่อเนื่องตั้งแต่ต้นปี มีสาเหตุหลักมาจากเส้นทางการบินภายในประเทศเกือบทั้งหมดทำการบินโดยสายการบินต้นทุนต่ำ ซึ่งได้รับแรงกดดันจากการแข่งขันของตลาดการบินภายในประเทศที่มีสายการบินต้นทุนต่ำรายใหม่เข้ามาทำการบินและการขยายตัวของสายการบินรายเก่า ประกอบกับตารางการบินในปัจจุบันมีความหนาแน่นมาก รวมถึงการปรับเพิ่มราคาน้ำมันเชื้อเพลิงอากาศยาน และภาษีสรรพสามิตในปี 2560 ทำให้กลุ่มสายการบินต้นทุนต่ำ หันไปทำการตลาดในเส้นทางต่างประเทศมากกว่าในประเทศ นอกจากนั้น นักท่องเที่ยวไทยหันมานิยมท่องเที่ยวต่างประเทศมากขึ้น โดยเฉพาะในช่วงที่มีวันหยุดยาวติดต่อกันหลายวัน
สำหรับ ทสภ.มีผู้โดยสารใช้บริการมากที่สุด คือ 64.71 ล้านคน เพิ่มขึ้น 3.02% แบ่งเป็นผู้โดยสารระหว่างประเทศ 52.69 ล้านคน เพิ่มขึ้น 3.01% และผู้โดยสารภายในประเทศ 12.02 ล้านคน เพิ่มขึ้น 3.05% ขณะที่มีเที่ยวบินทั้งสิ้น 378,900 เที่ยวบิน เพิ่มขึ้น4.08% แบ่งเป็น เที่ยวบินระหว่างประเทศ 292,200 เที่ยวบิน เพิ่มขึ้น 5.14% และเที่ยวบินภายในประเทศ 86,700 เที่ยวบิน เพิ่มขึ้น 0.65%
รองลงมา คือ ทดม.มีผู้โดยสาร 41.01 ล้านคน เพิ่มขึ้น 1.10% แบ่งเป็น ผู้โดยสารระหว่างประเทศ 17.26 ล้านคน เพิ่มขึ้น 9.04% และผู้โดยสารภายในประเทศ 23.75 ล้านคน ลดลง 3.99% ขณะที่มีเที่ยวบินทั้งสิ้น 273,600 เที่ยวบิน เพิ่มขึ้น 1.34% แบ่งเป็นเที่ยวบินระหว่างประเทศ 106,100 เที่ยวบิน เพิ่มขึ้น 10.36% และเที่ยวบินภายในประเทศ 167,500 เที่ยวบิน ลดลง 3.64%
สำหรับปริมาณการจราจรทางอากาศที่ท่าอากาศยานภูมิภาคอีก 4 แห่ง ได้แก่ ทภก. มีผู้โดยสารใช้บริการ 17.85 ล้านคน ลดลง 2.25% และมีเที่ยวบิน 115,500 เที่ยวบิน ลดลง 0.82% ส่วน ทชม.มีผู้โดยสาร 11.32 ล้านคน เพิ่มขึ้น 4.74% และมีเที่ยวบิน 80,500 เที่ยวบิน เพิ่มขึ้น 6.54% ด้าน ทหญ.มีผู้โดยสาร 4.03 ล้านคน ลดลง 5.56% และมีเที่ยวบิน 27,000 เที่ยวบิน ลดลง 7.33% และ ทชร.มีผู้โดยสาร 2.95 ล้านคน เพิ่มขึ้น 5.29% และมีเที่ยวบิน 20,500 เที่ยวบิน เพิ่มขึ้น 3.99%